Аԥсны Агәабзиарахьчара аминистрреи Асанитартә-епидемиологиатә маҵзуреи Лабра ақыҭа 14 мшы ҳәа акарантин аларгалеит, адиагноз акоронавирус ззықәыргылаз Лабра анхаҩы иԥсҭазаара далҵит нанҳәа 23 рзы. Аҵыхәтәантәи адыррақәа рыла, ақыҭаҿы COVID-19 ахҭысқәа хәба азгәаҭан.
"Амҩақәа рганахьала хәыҷык иҳагу ыҟоуп, даҽа ҩыџьара амҩақәа кхоит ауаа мныҟәарц азы. 250-ҩык ахьынхо ақыҭаҟны аҳақьымцәа рнеираан 70-ҩык инарзынаԥшуа еизеит, дара ранализқәа ргеит, анаҩс еилкаахоит урҭ ачымазара рымоу ирымаму. Убасгьы Кәтол ԥҳәыск дычмазаҩхеит, Гәдоуҭаҟа дыргеит. Аҭҵаара иаҿуп ачымазара змаз ауаа ирымадаз ҳәа", - иҳәеит Амҷба.
Иара иажәақәа рыла, Лабраҟа уназго амҩақәа рҟны амилициа аусзуҩцәа гылоуп, ақыҭауаа ача рызнанагоит амашьына.